Պետրոնաս աշտարակներ

Պետրոնաս աշտարակներ, 88-հարկանի երկնաքերներ։ Գտնվում են Մալայզիայի մայրաքաղաք Կուալա Լումպուրում։ Շենքերի նախագծմանը մասնակցել է նաև Մալայզիայի վարչապետ Մահաթհիր Մոհամադը, ով առաջարկել է դրանք կառուցել իսլամական ոճով։ Աշտարակների հատակագծերն ութածայր աստղեր են, որոնց ավելացվել են կիսաշրջաններ՝ ամրության համար։ 
1998-2004 թթ. համարվում էին աշխարհի ամենաբարձր շինությունները։


== Շինարարությունը ==
Շինարարությունը տևել է 6 տարի (1992-1998)։ Աշտարակները կառուցել են երկու տարբեր ընկերություններ, մրցակցություն և արդյունավետություն ապահովելու համար։ Աշտարակների կառուցման ընթացքում պետք է օգտագործվեին միայն Մալայզիայում արտադրվող շինանյութեր, այնպես որ հնարավոր չէր ապահովել պողպատի բավարար քանակ։ Շինարարության համար պատրաստվել է հատուկ, շատ ամուր և միաժամանակ էլաստիկ բետոնի մի տեսակ, որը հնարավոր եղավ արտադրել Մալայզիայում։ Այս պատճառով շինությունը ստացվեց 2 անգամ ծանր, քան նմանատիպ շենքերը, որոնցում օգտագործվել էր պողպատ։ 16000 պատուհանների լվացումը տևում է մեկ ամիս։ Աշխատակիցների քանակը 10000 է։ Կառույցի հիմքը բետոնի հատուկ տեսակ է, որը կվարցի ավելացման շնորհիվ դիմանում է 137 Մպա ճնշմանը։ Շինարարության ընթացքում շինարարները ստիպված են եղել քանդել մեկ հարկ, վատ որակի բետոնի պատճառով։


== Բնութագրեր ==
Շենքերն աչքի են ընկնում իրենց չափսերով և կառուցման բարդությամբ։ Աշտարակների ներսի բոլոր տարածքների ընդհանուր մակերեսը կազմում է 213750 քառ. մ, իսկ գետնին զբաղեցրած մակերեսը՝ 40 հեկտար։ Պետրոնաս աշտարակներում կան գրասենյակներ, ցուցասրահներ, կոնֆերանս դահլիճներ, պատկերասրահ և այլն։ Գլխավոր պատվիրատուի՝ «Պետրոնաս» ընկերության ծախսերը կազմել են մոտ 800 միլիոն դոլլար։ Կառուցման որոշ ծախսերն իրենց վրա են վերցրել այլ ընկերություններ, որոնք ունեին տարածքներ աշտարակներում։ Աշտարակները միացված են կամրջի տեսք ունեցող փակ անցումով։


== Այցելությունները ==
Զբոսաշրջիկներին թույլատրվում է շենք մտնել խիստ գրաֆիկով։ Աշխատանքային օրերին աշտարակներ մտնել կարելի է 9:00-17:00։ Տոմսերը վաճառվում են ժամը 8:30-ից սկսած։ Աշտարակներով անցկացվում են մինի-էքսկուրսիաներ, որոնք իրենց մեջ ներառում են տեղեկություններ շինության մասին, այցելություն շենքերի մեջտեղի կամուրջ և 86-րդ հարկում գտնվող տեսահարթակ։ Էքսկուրսիան արժի 32 դոլլար։ Առանց ուղեկցորդի տեսահարթակ մտնել չի թույլատրվում։


== Մշակույթում ==
Պետրոնաս աշտարակները երևում են մի շարք ֆիլմերում ու խաղերում՝

Քեթրին Զետա-Ջոնսի և Շոն Քոններիի մասնակցությամբ «Թակարդ» ֆիլմում
Hitman 2: Silent Assasin խաղում (որոշ գործողություններ կատարվում են աշտարակներից մեկում)
«Ապոկալիպսիսի գաղտնաբառը» ֆիլմում
«Կյանքը մարդկանցից հետո» վավերագրական ֆիլմաշարում (մարդկանց վերացումից 75 տարի անց ընկնում է շենքերի մեջտեղի կամուրջը, իսկ 500 տարի անց փլվում է աշտարակներից մեկը, ընթացքում բախվելով երկրորդին, այդպիսով ոչնչացնում է ողջ համալիրը)։


== Ծանոթագրություններ ==


== Արտաքին հղումներ ==
Պետրոնաս աշտարակների պաշտոնական կայքը Archived 2011-07-19 at the Wayback Machine.
Petronas Tower 1 Archived 2012-05-24 at the Wayback Machine. CTBUH Skyscraper Center-ում
Petronas Tower 2 Archived 2012-06-19 at the Wayback Machine. CTBUH Skyscraper Center-ում
Introduction and Overview of the Petronas Towers Archived 2011-07-17 at the Wayback Machine.
Design and construction of the Petronas Towers Archived 2007-11-12 at the Wayback Machine.